Hei, denne artikkelen er over ett år gammel og kan inneholde utdatert informasjon

Politiet meldte rundt klokka 20.00 i dag om en trafikkulykke ved Sandakerveien i Oslo.

En person var blitt truffet av en traktor, og ble senere bekreftet omkommet.

- Det vi vet sålangt er at traktoren, som drev med snørydding, kjørte oppover Sandakerveien, og i krysset Hans Nielsen Hauges gate traff traktoren en syklist, forteller operasjonsleder Tor Guldbrandsen ved Oslo politidistrikt til Dagbladet.

- Traktoren traff en kvinnelig syklist, og det ble forsøkt livreddende tiltak, men hun ble etter en stund bekreftet omkommet, sier Guldbrandsen.

Han sier til Dagbladet at ulykken kan ha skjedd i nærheten av et fotgjengerfelt.

- Det er et kryss der, og vi jobber med eksakt å få sikret spor der.

Ulykken skjedde i 20-tiden. Området ble avsperret, og politiet jobbet tirsdag kveld med sporsikring og avhør av involverte og vitner.

Til NRK sier politiets innsatsleder Arve Røtterud at sjåføren av traktoren er preget av ulykken.

- Sjåføren har vi kontroll på. Han har kontaktet arbeidsgiveren. Han er veldig preget, sier Røtterud.

Traktorsjåføren jobbet for bymiljøetaten i Oslo.